গোটেইখন নিমিলা অংক! কংগ্ৰেছ-ৰাইজৰ দল-AJP য়ে কাক এৰিব, কাক ধৰিব?\nসমষ্টিক লৈ ব্যাপক খেলিমেলি তিনি ৰাজনৈতিক দলৰ মাজত; সকলো নিজৰ স্থিতিত অটল\nOctober 1, 2021 8:07 pm\nসমাগত উপ নিৰ্বাচন। এমাহৰ পাছতেই অনুষ্ঠিত হ'ব পাঁচটাকৈ সমষ্টিৰ উপ নিৰ্বাচন। উক্ত উপ নিৰ্বাচনক কেন্দ্ৰ কৰি এতিয়া ৰাজনৈতিক মহলত গৰম বতাহ ববলৈ আৰম্ভ কৰিছে।\nৰাজনৈতিক দৃশ্যপটসমূহো সঘনাই সলনি হোৱা দেখিবলৈ পোৱা গৈছে। বিশেষকৈ প্ৰাৰ্থী নিৰ্বাচন বা কোনে কোন সমষ্টিৰ পৰা প্ৰাৰ্থী দিব তাক লৈ বৰ্তমানো অৱ্যাহত আছে জল্পনা-কল্পনা।\nআনকি কোনো ৰাজনৈতিক দলে যদি বিয়লি ভাগত সংবাদমেল সম্বোধন কৰি প্ৰাৰ্থী ঘোষণা কৰি এখোজ আগুৱাইছে তাৰ বিপৰীতে সন্ধিয়াৰ ভাগলৈ সেই সমষ্টিৰ প্ৰাৰ্থীগৰাকীৰ ক্ষেত্ৰত দুখোজ পিছুৱাবলগীয়া পৰিস্থিতিৰ সৃষ্টি হৈছে।\nশুক্ৰবাৰৰ দিনৰ ভাগত ৰাইজৰ দলৰ সভাপতি অখিল গগৈয়ে কংগ্ৰেছক বিশ্বাসঘাতক আখ্যা দি অকলে নিৰ্বাচনত ৰাইজৰ দলে প্ৰতিদ্বন্দিতা আগবঢ়োৱাৰ কথা ঘোষণা কৰিছিল তথা মৰিয়নীত সঞ্জীৱ গগৈ আৰু থাওৰাত ধৈয্য কোঁৱৰক প্ৰাৰ্থীত্ব দিয়াৰ কথা ঘোষণা কৰিছিল।\nকিন্তু তাৰ কিছু সময়ৰ পাছতে সলনি হ'ল ৰাজনৈতিক প্ৰেক্ষাপট। কিয়নো কংগ্ৰেছে ৰাইজৰ দলক এখন আসন আৰু অসম জাতীয় পৰিষদক এখন আসন এৰি বাকী ৪ খনত কংগ্ৰেছ দলে প্ৰতিদ্বন্দিতা কৰিব তথা প্ৰত্যেকটো সমষ্টিতে এজন উমৈহতীয়া প্ৰাৰ্থী থিয় কৰোৱাৰ কথা ঘোষণা কৰে।\nপ্ৰদেশ কংগ্ৰেছৰ সভাপতি ভূপেন বৰাই সংবাদমাধ্যমৰ আগত কয় 'চাৰিখন আসনত কংগ্ৰেছে প্ৰাৰ্থী থিয় কৰাব। এখন আসনত ৰাইজৰ দলৰ বাবে আৰু অন্য এখন অসম জাতীয় পৰিষদৰ বাবে এৰি দিয়া হ'ব বুলি বৈঠকত সিদ্ধান্ত গ্ৰহণ কৰা হৈছে।'\nকিন্তু এক চৰ্ত সাপেক্ষেহে আসন কেইখন এৰি দিব বুলি উল্লেখ কৰি তেওঁ লগতে কয় 'এখন আসন বাদ কৰি বাকী ৫ খন আসনত কংগ্ৰেছক প্ৰচাৰৰ ক্ষেত্ৰত সম্পূৰ্ণৰূপে সহায় কৰিব লাগিব।'\nইপিনে, কোনখন আসন কাক এৰি দিয়া হৈছে সেই সম্পৰ্কে জনাই দিয়া হৈছে বুলি উল্লেখ কৰি বৰাই আৰু কয় 'লুৰীণজ্যোতি গগৈয়ে যিখন আসন দিবলৈ আমাক অনুৰোধ জনাইছিল সেই আসনখন দিবৰ বাবে সভাই সন্মতি প্ৰকাশ কৰিছে।AJP য়ে মাজুলী আৰু তামুলপুৰ বিচাৰিছিল। আমি তেওঁলোকক জনাইছিলো যে দুখন আসন দিবলৈ অসুবিধা হ'ব।'\nসুত্ৰ অনুসৰি মাজুলী সমষ্টিটো অসম জাতীয় পৰিষদক এৰি দিয়াৰ পূৰ্ণ সম্ভাৱনা আছে।\nইপিনে, প্ৰদেশ কংগ্ৰেছৰ এই ঘোষণাৰ পাছতে যেন ৰাইজৰ দলৰ স্থিতি কিছু পৰিমাণে সলনি হোৱা দেখিবলৈ পোৱা গৈছে।\nএই নিমিলা অংক সন্দৰ্ভত ৰাইজৰ দলৰ উপ সভাপতি ৰাছেল হুছেইনক আমাৰ সাংবাদিক কল্পজ্যোতি শইকীয়াই সোধাত তেওঁ থাওৰা সমষ্টিটো ৰাইজৰ দলক লাগিবই বুলি স্পষ্ট কৰি দিয়ে।\nকিন্তু সুত্ৰ অনুসৰি কংগ্ৰেছে থাওৰা সমষ্টিটো এৰি দিব বিচৰা নাই ৰাইজৰ দলক। হয়তো ৰাইজৰ দলক ভৱানীপুৰ সমষ্টিটো এৰি দিব প্ৰদেশ কংগ্ৰেছে।\nকিন্তু ভৱানীপুৰ সমষ্টিটো যে ৰাইজৰ দলে কোনোপধ্যে মানি নলয় সেয়া ধুৰুপ। তাৰ বিপৰীতে থাওৰা সমষ্টিৰ কংগ্ৰেছৰ তিনিজনীয়া প্ৰাৰ্থীৰ পেনেল ইতিমধ্যে কংগ্ৰেছৰ হাইকামাণ্ডলৈ প্ৰেৰণ কৰিছে কংগ্ৰেছে। তাৰ ভিতৰত মনোৰঞ্জন কোঁৱৰ আৰু অজয় গগৈ টিকটৰ প্ৰবল দাবীদাৰ বুলি সুত্ৰত প্ৰকাশ পাইছে। ইফালে ৰাইজৰ দলৰ হৈ প্ৰচাৰ তুংগত উঠাইছে ধৈয্য কোঁৱৰে।\nআনফালে প্ৰদেশ কংগ্ৰেছৰ সভাপতি ভূপেন বৰাই আজি কৰা মন্তব্যৰ এক প্ৰকাৰৰ বিৰোধিতা কৰাৰ লগতে এই সন্দৰ্ভত জাতীয় পৰিষদে কোনো নিৰ্দিষ্ট সমষ্টি দাবী কৰা নাছিল বুলি স্পষ্ট কৰি দিয়ে।\nএই সন্দৰ্ভত এক প্ৰেছ বিজ্ঞপ্তিৰ জৰিয়তে অসম জাতীয় পৰিষদৰ প্ৰচাৰ সম্পাদক জিয়াউৰ ৰহমানে কয় ' উপনিৰ্বাচনত এটা সমষ্টিত বিৰোধী শিবিৰৰ এগৰাকী প্ৰাৰ্থী প্ৰক্ষেপৰ আমাৰ যি প্ৰস্তাৱ, সেই ধাৰণাটো সমষ্টিকেন্দ্ৰিক মুঠেই নহয়। আমাৰ বক্তব্যটো আছিল প্ৰথমে উমৈহতীয়া প্ৰাৰ্থী প্ৰক্ষেপৰ বিষয়টোত সকলো বিজেপিবিৰোধী অসাম্প্ৰদায়িক দল সহমতত আহিব লাগে। নিৰ্বাচনত অৱতীৰ্ণ হোৱাৰ প্ৰয়োজনত কোনোবা সমষ্টিত প্ৰাৰ্থী প্ৰক্ষেপ কৰিবলগীয়া নিশ্চয় হ'ব। কিন্তু জাতীয় পৰিষদে কংগ্ৰেছ দলক কোনো নিৰ্দিষ্ট সমষ্টিৰ দাবী উত্থাপন কৰা নাছিল। সহমতৰ ভিত্তিত যিকোনো সমষ্টিত প্ৰতিদ্বন্দিতা কৰিবলৈ জাতীয় পৰিষদ সাজু। আজি কংগ্ৰেছ দলৰ নিৰ্বাচনী সমিতিৰ বৈঠকে জাতীয় পৰিষদক উপনিৰ্বাচন হ'বলগীয়া ছটা সমষ্টিৰ এটা এৰি দিম বুলি কোৱা বুলি সংবাদ মাধ্যমৰ বন্ধুসকলে আমাক জনাইছে। আমি সংবাদ মাধ্যমত প্ৰকাশিত বক্তব্যৰ ওপৰত ভিত্তি কৰি প্ৰতিক্ৰিয়া দিব খোজা নাই। কংগ্ৰেছ দলে নিশ্চয় তেখেতসকলৰ সিদ্ধান্তৰ বিষয়ে আমাক আনুষ্ঠানিকভাৱে অৱগত কৰিব। তাৰ পিছত দলীয় মঞ্চত আলোচনা কৰিহে আমি সিদ্ধান্ত লম আৰু ৰাইজক জনাম।"\nএনেধৰণৰ নিমিলা অংকৰ মাজতেই শাসকীয় বিজেপি বিৰোধীৰ এনে খাম খেয়ালিৰ সুযোগ লৈ ইতিমধ্যে তুংগত তুলিছে নিৰ্বাচনী প্ৰচাৰ।
